王羲之--小楷《黄庭经》原文
上有黄庭,下有关元,前有幽阙,
后有命门,嘘吸庐外,出入丹田。
审能行之可长存,黄庭中人衣朱衣,
关门壮龠盖两扉,幽阙侠之高魏魏,
丹田之中精气微,玉池清水上生肥,
灵根坚固志不衰,中池有士服赤朱,
横下三寸神所居,中外相踞重闭之,
神庐之中务修治,玄膺气管受精苻,
急固子精以自持,宅中有士常衣绛,
子能见之可不病,横理长尺约其上,
子能守之可无恙,呼吸庐间以自偿,
保守完坚身受庆,方寸之中谨盖藏,
精神还归老复壮,侠以幽阙流下竟,
养子玉树不可杖,至道不烦不旁迕,
灵台通天临中野,方寸之中至关下,
玉房之中神门户,既是公子教我者,
明堂四达法海源,真人子丹当我前,
三阙之间精气深,子欲不死修昆仑,
绛宫重楼十二级,宫室之中五采集,
赤神之子中池立,下有长城玄谷邑,
长生要眇房中急,弃捐淫欲专守精,
寸田尺宅可治生,系子长流志安宁,
观志流神三奇灵,闲暇无事修太平,
常存玉房视明达,时念大仓不饥渴,
役使六丁神女谒,闭子精路可长活,
正室之中神所居,洗心自治无敢污,
历观五藏视节度,六府修治洁如素,
虚无自然道之故,物有自然事不烦,
垂拱无为心自安,虚无之居在廉间,
寂寞旷然口不言,恬淡无为游德园,
积精香洁玉女存,作道忧柔身独居,
扶养性命守虚无,恬淡无为何思虑,
羽翼以成正扶疏,长生久视乃飞去,
五行参差同根节,三五合气要本一,
谁与共之升日月,抱珠怀玉和子室,
子自有之持无失,即得不死藏金室,
出月入日是吾道,天七地三回相守,
升降五行一合九,玉石落落是吾宝,
子自有之何不守,心晓根蒂养华采,
服天顺地合藏精,七日之奇五相合,
昆仑之性不迷误,九原之山何亭亭,
中有真人可使令,蔽以紫宫丹城楼,
侠以日月如明珠,万岁昭昭非有期,
外本三阳神自来,内养三神可长生,
魂欲上天魄入渊,还魂反魄道自然,
捉玑悬珠环无端,玉石户金身完坚,
载地玄天回乾坤,像以四时赤如丹,
前仰后卑各异门,送以还丹与玄泉,
像龟引气致灵根,中有真人巾金巾,
负甲持苻